Грб је у облику штита чија основна боја – црвена асоцира на војничку храброст, подсећајући на чувену Колубарску битку 1914. године, а изражава и веру у успешан живот општине и њених житеља по вољи Божијој. Точак парне локомотиве са крилима указује да је кључни догађај за развој Лајковца пролазак првог воза на релацији Обреновац - Ваљево 1908. године. Златна боја симболизује духовно и материјално богатство, као и боју зрелог жита. Дијамант у хералдици представља угаљ, тако да употреба овог симбола указује на други кључни елемент и фактор развоја и опстанка општине, на припадност Колубарском басену.